Diari Oficial de la Generalitat Valenciana


Sumari del DOGV 6941, del 11-01-2013 (2013/150)

ORDE 3/2012, de 21 de desembre, de la Conselleria de Benestar Social, per la qual s'aproven les bases per a la concessió d'ajudes i subvencions per a atenció a persones amb discapacitat o amb malaltia mental i per a la promoció de l'accessibilitat, i es fa pública la convocatòria per a l'any 2013.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6941

Data del DOGV
:   11-01-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/150


Data del document
:   21-12-2012

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública

ORDE 3/2012, de 21 de desembre, de la Conselleria de Benestar Social, per la qual s'aproven les bases per a la concessió d'ajudes i subvencions per a atenció a persones amb discapacitat o amb malaltia mental i per a la promoció de l'accessibilitat, i es fa pública la convocatòria per a l'any 2013. [2013/150]
Les ajudes econòmiques de caràcter personal dirigides a les persones amb discapacitat, així com les subvencions a les entitats locals i entitats d'iniciativa social, sense ànim de lucre, destinades al manteniment, al sosteniment i a la gestió de centres d'atenció a persones amb discapacitats i la promoció i el desenrotllament de programes de foment de l'autonomia personal, constituïxen una modalitat important de gasto públic social, que contribuïx a millorar la qualitat de vida de les persones amb discapacitat.
Estes subvencions personals i ajudes econòmiques estan previstes en l'article 4.6 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, i estan regulades específicament en els articles 5.e), 36 i 47 de la llei esmentada, per la qual cosa com a tals s'han d'ajustar a les directrius de la política pressupostària.
La política pressupostària actual està orientada pels criteris d'estabilitat i equilibri pressupostari, que, a més de constituir un principi general bàsic, previst en l'article 8.1 de la Llei 38/2003, de 17 de novembre, General de Subvencions, ha trobat la seua expressió normativa màxima en la Constitució Espanyola i en les lleis d'estabilitat pressupostària.
Esta orientació obliga a les administracions públiques que desenrotllen la política social i a la Conselleria competent en matèria de benestar social a una acció de foment que assegure el nivell de prestació dels servicis fonamentals per als ciutadans en uns paràmetres d'acord amb les necessitats, i s'incorporen mesures d'optimització en l'assignació de recursos econòmics, que permeten adequar els nivells de gasto a les exigències d'equilibri de la hisenda pública.
Amb estes premisses, atenent les necessitats de les persones amb discapacitat, la realitat social i els recursos disponibles, s'han elaborat les bases del programa d'ajudes i subvencions que corresponen a l'àrea funcional de la Direcció General de les Persones amb Discapacitat i Dependència.
Sota el principi de convocatòria unitària i procediment de concessió en règim de concurrència competitiva, es desenrotllen distintes línies d'actuació dirigides a donar suport a la iniciativa privada i social, entitats locals, associacions sense ànim de lucre i particulars, segons necessita l'objecte de la present orde, que regula en el títol I les disposicions i els procediments comuns per a la concessió d'estes ajudes i subvencions.
El títol II regula les bases per a la concessió de subvenció per al manteniment dels centres d'atenció a les persones amb discapacitat creats i gestionats per entitats socials sense ànim de lucre i entitats locals, d'acord amb els seus objectius i costos previsibles, segons el tipus de centre, nombre de places i grau de dependència dels usuaris, així com les disponibilitats pressupostàries existents.
El títol III establix les bases per a la concessió d'ajudes per a la realització de programes de servicis socials dirigits a la integració, el foment de la vida autònoma i el desenrotllament integral de les persones amb discapacitat o malaltia mental crònica.
El títol IV conté la regulació de les prestacions econòmiques individuals (PEI), com són les ajudes de desenrotllament personal i les ajudes complementàries per a l'estada en centre d'atenció especialitzada o d'atenció residencial específic per a les persones amb discapacitat o amb malaltia mental crònica, que no tenen recursos suficients per al seu accés o continuïtat en estes. Com a principal novetat, s'establix una limitació quantitativa, de manera que no es concediran ajudes de desenrotllament personal a aquelles persones amb discapacitat els ingressos anuals percebuts de les quals superen el doble de l'IPREM establit per a l'any 2013.
Finalment, el títol V regula les ajudes per a la millora de les condicions d'accessibilitat al medi físic, a través de l'eliminació de barreres arquitectòniques, urbanístiques i de la comunicació, a fi de fomentar l'accessibilitat universal en aquells àmbits i infraestructures que no siguen competència estricta d'altres departaments del Consell. S'introduïx com a novetat en este títol, de caràcter procedimental, que una vegada avaluades totes les sol·licituds, es formule la proposta de resolució, que s'ha de notificar als interessats amb l'establiment del corresponent tràmit d'audiència i acceptació, si és el cas, pels beneficiaris proposats; així com l'establiment d'un límit màxim de la quantia d'estes subvencions.
En virtut d'això i fent ús de les facultats que em conferixen l'article 47.11 del text refós de la Llei d'Hisenda Pública de la Generalitat Valenciana,
ORDENE
TÍTOL I
Disposicions comunes
CAPÍTOL I
Disposicions generals
Article 1. Àmbit d'aplicació
Les presents bases seran aplicables a la concessió de subvencions i ajudes per a l'any 2013 dirigides a l'atenció de les persones amb tot tipus de discapacitat, i s'hi inclouen les persones amb malaltia mental crònica, i a la promoció de l'accessibilitat al medi físic, en l'àmbit territorial de la Comunitat Valenciana, arreplegades en esta orde.
Article 2. Objecte
1. Esta orde té com a objecte aprovar les bases reguladores per a la concessió durant l'any 2013 d'ajudes i subvencions, pel procediment de concurrència competitiva, destinades a fomentar els tipus d'actuacions següents:
a) Manteniment i sosteniment de centres d'atenció a persones amb discapacitat que s'assenyalen.
b) Programes de servicis socials especialitzats per a persones amb discapacitat.
c) Prestacions econòmiques individuals (PEI) per a persones amb discapacitat.
d) Millora de les condicions d'accessibilitat al medi físic, a través de l'eliminació de barreres arquitectòniques, urbanístiques i de la comunicació.
2. Per raons d'interés social, humanitari o d'urgència social, en atenció a les circumstàncies concurrents, els òrgans competents per a resoldre ajudes i subvencions, podran excepcionar, amb un informe previ tècnic motivat, els requisits, els mòduls econòmics o les quanties de les ajudes o de les subvencions establits en esta convocatòria, sempre que hi haja crèdit pressupostari adequat i suficient, tot això sense perjuí del que establix l'article 85.4 d'esta orde.
3. Seran objecte de subvenció únicament les adquisicions o les accions efectuades dins de l'any natural.
Article 3. Convocatòria
1. S'aprova la convocatòria de les esmentades ajudes i subvencions per a l'any 2013, que es regiran pel que disposen les bases establides en la present orde.
2. El finançament de les ajudes i subvencions serà a càrrec del crèdit i les línies de subvenció consignades en els capítols IV i VII del programa 313.40, Integració social de persones amb discapacitat, dels pressupostos de la Generalitat per a 2013.
Article 4. Publicitat
Quan per les entitats subvencionades es faça publicitat, a través de qualsevol mitjà de comunicació, fullet, o un altre mitjà de difusió, dels programes que han sigut objecte de subvenció, totalment o parcialment, per mitjà de les ajudes a què es referix esta orde, faran constar que es tracta d'un programa subvencionat per la Conselleria de Benestar Social de la Generalitat, i s'haurà d'incorporar, si és el cas, l'emblema oficial de la Generalitat.
Article 5. Gastos de personal
La Conselleria de Justícia i Benestar Social no assumirà, en cap cas, les obligacions derivades de les relacions laborals, professionals o de col·laboració voluntària que mantinguen les entitats que perceben les ajudes o subvencions arreplegades en esta orde, que seran a càrrec d'estes.
CAPÍTOL II
Bases generals de la convocatòria
Secció primera
Procediment
Article 6. Termini de presentació de sol·licituds
El termini de presentació de sol·licituds serà d'un mes comptador a partir de l'endemà de la publicació d'esta orde en el Diari Oficial de la Comunitat Valenciana.
Article 7. Lloc de presentació de sol·licituds
Les sol·licituds d'ajuda o subvenció es presentaran, junt amb la documentació requerida per a cada cas, en les direccions territorials de Benestar Social o en l'Ajuntament del municipi on residisca el sol·licitant, sense perjuí del que establisca l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de les especificitats de les ajudes previstes en el títol V d'esta orde.
- Direcció Territorial de Benestar Social d'Alacant
C/ Teatre 37 i 39.
03520 Alacant.
- Direcció Territorial de Benestar Social de Castelló.
Av. Germans Bou, 81
12898 Castelló De La Plana.
- Direcció Territorial de Benestar Social de València.
Av. Baró de Càrcer, 36
46866 València.
Article 8. Exclusions a la condició de beneficiari
No podran accedir a la condició de beneficiaris les persones o les entitats en les quals concórrega alguna de les circumstàncies assenyalades en l'article 13 de la Llei 38/2003, de 17 de novembre, General de Subvencions, o que no estiguen al corrent del pagament d'obligacions per reintegrament de subvencions que, si és el cas, se'ls hagueren exigit.
Article 9. Sol·licituds
1. La sol·licitud es formalitzarà d'acord amb el model que consta en els annexos d'esta orde per a cada tipus d'ajuda o subvenció.
2. Junt amb la sol·licitud d'ajuda o subvenció s'aportarà la declaració responsable del sol·licitant amb expressió del compliment de les obligacions derivades de la Llei 38/2003, de 17 de novembre, General de Subvencions, en especial les de reintegrament de subvencions per deutes amb l'administració en el sentit que estes han sigut complides o, si és el cas, que no en té, d'acord amb el que establix l'article 25 del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions.
3. En la sol·licitud també hauran d'omplir-se les autoritzacions següents, incloses en l'apartat D:
a) Autorització expressa a la Conselleria de Benestar Social perquè esta comprove les dades d'identitat del sol·licitant per mitjà del Sistema de Verificació de Dades d'Identitat, segons establix el Reial Decret 522/2006, de 28 d'abril, en relació amb el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic. No obstant això:
- Si de la comprovació efectuada resultara alguna discordança amb les dades facilitades per l'interessat, l'òrgan instructor estarà facultat per a realitzar les actuacions procedents per a aclarir-la.
- Si el sol·licitant no presta el seu consentiment, haurà d'aportar fotocòpia compulsada del document nacional d'identitat, passaport o número d'identificació d'estranger, segons siga procedent.
b) Autorització expressa a la Conselleria de Benestar Social perquè esta comprove les dades de domicili i residència del sol·licitant per mitjà del Sistema de Verificació de Dades de Residència, segons establix el Reial Decret 523/2006, de 28 d'abril. No obstant això:
- Si l'interessat no prestara el seu consentiment o haguera modificat el seu empadronament en els dos últims mesos, haurà d'aportar certificat d'empadronament.
- Si el domicili del sol·licitant no consta en el Sistema de Verificació de Dades de Residència o el que figura en este és diferent del facilitat per la persona esmentada, l'òrgan instructor sol·licitarà a este que aporte el certificat d'empadronament.
c) Autorització expressa a la Conselleria de Benestar Social perquè esta obtinga, de forma directa, l'acreditació, per mitjà de certificats telemàtics, que el sol·licitant està al corrent en el compliment de les seues obligacions tributàries amb l'Agència Estatal d'Administració Tributària i amb la Hisenda de la Generalitat, i de les seues obligacions amb la Seguretat Social, previstes en l'article 13 de la Llei 38/2003, de 17 de novembre, General de Subvencions i en els articles 18, 19 i 22 del Reial Decret 887/2006, de 21 de juliol, pel qual s'aprova el Reglament de la llei esmentada.
En el cas que el sol·licitant no preste el seu consentiment, haurà de presentar els certificats que acrediten el compliment d'eixes tres obligacions, o, si no està obligat a presentar les declaracions o els documents a què es referixen les obligacions esmentades, acreditarà el seu compliment per mitjà de declaració responsable.
Tot això sense perjuí d'allò que s'ha establit per a les ajudes concedides a entitats locals.
4. En el cas d'entitats amb 50 o més treballadors, estes hauran de complir l'obligació establida en l'article 38.1 de la Llei 13/1982, de 7 d'abril, d'Integració Social de les Persones amb Discapacitat (LISMI), de tindre contractats almenys un 2% de treballadors amb discapacitat sobre el nombre total de la plantilla, per mitjà de la presentació d'una declaració responsable sobre el compliment mencionat o, si és el cas, l'exempció de l'obligació esmentada, per estar exonerat per aplicar les mesures alternatives, d'acord amb el Reial Decret 364/2005, de 8 d'abril, de conformitat amb el que establix l'article 7 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, i la resta de normes d'aplicació.
Article 10. Esmena
Si la sol·licitud d'iniciació no té els requisits exigits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en esta orde i en les altres normes d'aplicació, la persona interessada serà requerida perquè, en un termini de deu dies, esmene els defectes o adjunte els documents preceptius, amb indicació que, si no ho fa així, es considerarà que ha desistit de la seua petició, després de la resolució prèvia que haurà de ser dictada en els termes que establix l'article 42 de la llei esmentada.
Article 11. Informes
L'òrgan competent per a la resolució de l'expedient, a la vista de la documentació que està en poder d'este i de les obligacions que es deriven de la concessió de l'ajuda o la subvenció, podrà demanar els informes d'organismes i entitats que crega oportuns, d'acord amb el que establixen els articles 82 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com efectuar les comprovacions que considere convenient sobre l'exactitud de tot això.
Article 12. Comprovació de la documentació
1. Les direccions territorials de Benestar Social realitzaran d'ofici les actuacions necessàries per al coneixement i la comprovació de les dades en virtut de les quals s'ha de resoldre, en els termes que preveu la Llei 38/2003, de 17 de novembre, General de Subvencions, amb les excepcions següents:
a) Programes d'àmbit autonòmic previstos en el títol III d'esta orde, que correspondrà a la unitat administrativa corresponent de la Direcció General de Persones amb Discapacitat i Dependència.
b) Ajudes i subvencions previstes en el títol V d'esta orde, que correspondrà a la unitat administrativa corresponent de la Direcció General de Persones amb Discapacitat i Dependència.
2. L'expedient de concessió de subvencions contindrà un informe de l'òrgan instructor en el qual conste que de la informació que hi ha en el seu poder es desprén que els beneficiaris proposats complixen tots els requisits necessaris per a accedir a estes.
Article 13. Comissió d'avaluació
1. Sense perjuí del que disposa el títol III, en relació amb els programes d'àmbit autonòmic, les sol·licituds es valoraran per una comissió d'avaluació que es constituirà en cada Direcció Territorial de Benestar Social, que elaborarà una relació ordenada de sol·licitants.
2. Les comissions d'avaluació estaran compostes per les persones següents:
- El titular de la Direcció Territorial de Benestar Social corresponent, que actuarà com a president.
- El titular del Servici d'Acció Social o del servici que tinga encomanada la competència en matèria de persones amb discapacitat, o funcionari en qui delegue.
- El titular de la Secció de Discapacitats.
- Un tècnic de la Direcció Territorial de Benestar Social corresponent, que actuarà com a secretari.
3. Les comissions d'avaluació evacuaran i remetran l'informe de valoració, en un termini no superior a quinze dies des de l'acabament de la presentació de sol·licituds, sense perjuí del que establix l'article 71.1 i 3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 14. Proposta de resolució
1. Correspon a la Subdirecció General de Persones amb Discapacitat i Dependència, a la vista de l'informe de valoració i les relacions ordenades remeses per les direccions territorials de Benestar Social, sense perjuí del que disposa l'article 13 d'esta orde, elevar proposta de resolució a la Direcció General de Persones amb Discapacitat i Dependència, respecte a les ajudes regulades en els títols II, III i V d'esta orde.
2. Correspon al cap de Servici d'Acció Social en l'àmbit de les direccions territorials de Benestar Social elevar la proposta de resolució, en el cas de les ajudes i prestacions econòmiques individuals per a les persones amb discapacitat, arreplegades en el títol IV d'esta orde
3. En el cas de les ajudes establides en el títol V d'esta orde, es formularà preceptivament proposta de resolució que es notificarà als beneficiaris que hagen sigut proposats, perquè, en el termini de deu dies, comuniquen la seua acceptació o puguen formular al·legacions. En el cas de no formular al·legacions o de no acceptar expressament la proposta de subvenció en el termini indicat, se seguirà el procediment pels seus tràmits.
Article 15. Plurianualitat
1. Les ajudes objecte de la present convocatòria s'atorgaran mitjançant una resolució.
2. En el cas que estes tinguen caràcter plurianual estaran condicionades a l'existència de crèdit adequat i suficient en els exercicis futurs.
Article 16. Resolució
1. Formulada la proposta de resolució, la Direcció General de Persones amb Discapacitat i Dependència, per delegació de la consellera de Benestar Social, resoldrà sobre la petició de subvenció o ajuda.
2. La resolució de les ajudes i prestacions econòmiques individuals per a les persones amb discapacitat, arreplegades en el títol IV d'esta orde, correspondrà, per delegació de la consellera de Benestar Social, a la Direcció Territorial de Benestar Social corresponent.
Article 17. Termini per a resoldre
1. El termini màxim per a tramitar i notificar les resolucions per a la concessió d'ajudes i subvencions serà de tres mesos, comptadors de la data en què es facen públics els crèdits que financen estes ajudes, així com la quantia d'estos, mitjançant una resolució del consellera de Benestar Social.
2. Una vegada transcorregut el termini establit sense haver-se dictat i notificat resolució expressa, haurà d'entendre's desestimada la sol·licitud, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.
3. Sense perjuí del que disposa el paràgraf anterior, el sentit desestimatori del silenci administratiu no vincularà l'administració quan es dicte una resolució expressa posterior al venciment del termini, d'acord amb el que establixen els articles 42.1 i 43.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 18. Quantia de l'ajuda o subvenció
Per a la determinació de l'import de l'ajuda o subvenció es deduiran les aportacions dels usuaris, dels beneficiaris o dels sol·licitants, així com qualsevol altra que es puga rebre per qualsevol altre concepte, tant de caràcter públic com privat, que estiga dirigida a sufragar totalment o parcialment el cost del servici.
Article 19. Ampliació de la resolució
1. Quan es desestimen totalment o parcialment sol·licituds per falta de consignació pressupostària i, després de l'acabament del termini de resolució, s'incrementen els crèdits destinats a finançar estes ajudes o subvencions, podrà resoldre's sense necessitat d'una nova convocatòria en atenció al crèdit disponible, a la vista de la valoració efectuada inicialment.
El termini de resolució i notificació en este supòsit serà, com a màxim, de tres mesos comptadors a partir de la data de publicació en el Diari Oficial de la Comunitat Valenciana de la resolució del consellera de Benestar Social que done publicitat a l'increment de crèdit.
2. Així mateix, si es renunciara a la subvenció per algun dels beneficiaris, l'òrgan concedent acordarà, sense necessitat d'una nova convocatòria, la concessió de la subvenció al sol·licitant o als sol·licitants següents a aquell en orde de la seua puntuació, sempre que amb la renúncia per part d'algun dels beneficiaris s'haja lliurat crèdit suficient per a atendre almenys una de les sol·licituds denegades.
Article 20. Vinculació
La concessió d'una ajuda o subvenció a l'empara d'esta orde no comporta cap obligació per a l'administració de la Generalitat d'adjudicar subvencions o ajudes en posteriors convocatòries, que estaran condicionades al que s'hi establisca.
Article 21. Modificació per causes sobrevingudes
Qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
Article 22. Recursos
1. Les resolucions que es dicten posen fi a la via administrativa i contra les quals es podrà interposar recurs potestatiu de reposició en el termini d'un mes comptador des de l'endemà de la notificació.
2. Contra la desestimació per silenci administratiu podrà interposar-se, davant de l'acte presumpte, idèntic recurs en el termini de tres mesos comptadors des del que haguera acabat el termini indicat per a tramitar i resoldre.
3. En els anteriors supòsits, l'interessat podrà interposar, directament recurs contenciós administratiu en la forma, termini i condicions fixades en l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa, o qualsevol altre recurs que estime pertinent.
4. En el cas que l'entitat sol·licitant fora una entitat local, caldrà ajustar-se al que establix l'article 44.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
Secció segona
Pagament i justificació d'ajudes i subvencions
Article 23. Pagament de les ajudes i subvencions
1. El pagament de les ajudes i subvencions es realitzarà d'acord amb el règim previst en la Llei de Pressupostos de la Generalitat per a l'any 2013, per al pagament dels servicis socials especialitzats o, en absència d'este, basant-se en el règim general previst en l'article 47 bis.1.a) del text refós de la Llei d'Hisenda Pública de la Generalitat Valenciana.
2. La concreció dels percentatges d'ajudes i subvencions s'establirà en la resolució de la Conselleria de Benestar Social, per la qual es determinen els crèdits que han de finançar els servicis socials en el sector de persones amb discapacitat o, si és el cas, en la resolució per la qual es concreten estes ajudes i subvencions.
3. El pagament de les ajudes i subvencions s'efectuarà contra presentació per part de la beneficiària de la justificació acreditativa del gasto efectuat, sense perjuí del que disposen els títols II i III d'esta orde. El pagament podrà realitzar-se de forma única o fraccionada.
Article 24. Justificació d'ajudes i subvencions
El procediment per a realitzar la justificació de les ajudes i subvencions, es completarà amb el que s'ha establit per als diferents tipus d'ajudes i subvencions.
Article 25. Garanties
1. Les entitats locals, les entitats sense ànim de lucre, les persones físiques i les seues famílies, estaran exempts de la constitució de garantia, en els termes establits en l'article 47 bis.3.A) del text refós de la Llei d'Hisenda Pública de la Generalitat Valenciana.
2. No obstant això que s'ha disposat en el paràgraf anterior, en el cas d'ajudes i subvencions que tinguen com a objecte el finançament de programes d'actuació i activitats de servicis socials l'exempció serà aplicable sempre que l'import de la subvenció no supere els 90.152 euros, en el cas de finançar un sol programa, o els 150.253 euros, en el cas de finançar dos programes, o els 210.354 euros, en el cas de tres o més programes d'actuació. Quan se superen les anteriors quanties, els beneficiaris prestaran una garantia per import anticipat, d'acord amb el que establix la normativa d'aplicació.
Article 26. Comprovació del gasto
1. El control del gasto objecte de les ajudes i subvencions regulades en la present orde, correspon a les direccions territorials de Benestar Social, sense perjuí del que establix el títol III, quant als programes d'àmbit autonòmic, i en el títol V.
2. Els beneficiaris entregaran, a requeriment de l'òrgan encarregat del control i de la comprovació del gasto, la documentació necessària segons el tipus d'ajuda o subvenció i totes les altres que siguen necessàries per a justificar les condicions i la quantia del gasto efectuat.
Article 27. Revocació
1. La Direcció General de Persones amb Discapacitat i Dependència podrà resoldre i deixar sense efecte o, si és el cas, minorar l'import de la quantitat resolta, quan concórreguen les causes previstes en l'article 37 de la Llei 38/2003, de 17 de novembre, General de Subvencions.
2. El procediment s'iniciarà d'ofici, o a petició raonada de les direccions territorials de Benestar Social, d'altres òrgans que tinguen atribuïda competències en la matèria, del Servici d'Inspecció, o com a conseqüència de denúncia.
3. La tramitació del procediment garantirà l'audiència a l'interessat.
4. El termini màxim per a resoldre i notificar la resolució procedent serà de dos mesos comptador des de l'inici de l'expedient de desistiment sense efectes o de minoració.
5. La resolució d'este procediment posarà fi a la via administrativa.
Article 28. Reintegrament
1. El reintegrament de les quantitats indegudament percebudes, així com els interessos de mora des del moment del pagament de la subvenció, tindran consideració d'ingrés de dret públic.
2. L'interés de mora aplicable en matèria de subvencions serà l'establit en el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana.
Secció tercera
Infraccions i sancions
Article 29. Infraccions i sancions
El règim d'infraccions i sancions en relació amb estes subvencions es regirà pel que establix el títol IV de la Llei 38/2003, de 17 de novembre, General de Subvencions, i en la disposició addicional única del Decret 99/2011, de 26 d'agost, del Consell, pel qual s'aprova el Reglament Orgànic i Funcional de la Conselleria de Justícia i Benestar Social, en relació amb l'article 73.m) de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat.
TÍTOL II
Bases específiques per a la concessió de subvencions per al manteniment i sosteniment de centres d'atenció
a persones amb discapacitat
CAPÍTOL I
Disposicions generals
Article 30. Objecte
1. Les subvencions arreplegades en este capítol tenen com a objecte finançar els gastos de manteniment dels centres de servicis socials especialitzats d'atenció a persones amb discapacitat i amb malaltia mental crònica:
a) Centres d'Atenció Primerenca.
b) Centres ocupacionals.
c) Centres de Rehabilitació i Integració Social per a persones amb malaltia mental crònica (CRIS).
d) Centres de Dia per a persones amb discapacitat física o intel·lectual.
e) Centres de Dia per a persones amb malaltia mental crònica.
f) Residències per a persones amb discapacitat física o intel·lectual.
g) Residències i centres específics per a persones amb malaltia mental crònica (CEEM).
h) Vivendes tutelades amb suport amb discapacitat física.
i) Vivendes tutelades supervisades per a persones amb discapacitat intel·lectual i per a persones amb malaltia mental crònica.
j) Vivendes tutelades assistides per a persones amb discapacitat intel·lectual i per a persones amb malaltia mental crònica.
k) Centres d'atenció diürna per a persones amb discapacitat en situació de dependència, segons el seu tipus de discapacitat.
l) Centres d'atenció residencial per a persones amb discapacitat en situació de dependència, segons el seu tipus de discapacitat.
2. No podran accedir a les subvencions previstes en este títol, aquells centres que mantinguen concerts vigents i pel mateix nombre de places amb la Conselleria competent en matèria de Benestar Social.
Article 31. Sol·licitants
Podran sol·licitar les subvencions per al manteniment de centres:
1. Els representants de les entitats sense ànim de lucre que estiguen inscrites en el Registre de Titulars d'Activitats, Centres i Servicis d'Acció Social, de la Conselleria de Benestar Social.
2. Les entitats locals.
Article 32. Règim jurídic dels sol·licitants
Els centres per als quals se sol·licite subvenció hauran de disposar d'autorització de funcionament. En el cas de trobar-se esta en fase de tramitació, hauran d'adequar-se als criteris establits en el Decret 91/2002, de 30 de maig, del Govern Valencià, sobre Registre dels Titulars d'Activitats d'Acció Social, i de Registre i Autorització de Funcionament dels Servicis i Centres d'Acció Social, a la Comunitat Valenciana i en els altres establit en la normativa vigent.
Article 33. Obligacions dels sol·licitants
La concessió de la subvenció obliga els seus perceptors, des del moment de la resolució de concessió, a més d'allò que establix la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, i la Llei 38/2003, de 17 de novembre, General de Subvencions, a les obligacions específiques següents:
a) Comunicar les altes i les baixes d'usuaris atesos a la Direcció Territorial de Benestar Social en un termini màxim de tres dies.
b) Comunicar a la Direcció General de Persones amb Discapacitat i Dependència i a la Direcció Territorial de Benestar Social corresponent, la sol·licitud i la concessió de qualsevol ajuda per part d'altres organismes públics o privats. Podrà ser causa de minoració i reintegrament de les quantitats indegudament percebudes, l'incompliment d'esta obligació.
c) Complir l'horari d'atenció als usuaris i el calendari laboral anual especificat en el pla d'actuació del centre per a l'exercici en què es concedix l'ajuda.
d) Formalitzar els documents de seguiment tècnic i financer elaborats per la Direcció General de Persones amb Discapacitat i Dependència, i assumir les actuacions de control financer que corresponen a la Intervenció General de la Generalitat en relació amb la subvenció.
e) No alterar la finalitat de les subvencions i complir les obligacions que establix la legislació vigent per als perceptors de fons públics.
f) Facilitar la inspecció i el control de la Conselleria de Benestar Social.
g) Deixar constància expressa de la condició de centre subvencionat per la Generalitat en qualsevol relació amb tercers.
h) Justificar les ajudes concedides dins del termini màxim establit en la present orde.
i) Atindre's als criteris de coordinació i planificació que establisca la Direcció General de Persones amb Discapacitat i Dependència, a fi de racionalitzar i optimitzar l'ús dels recursos disponibles en matèria de servicis socials.
Article 34. Documentació a presentar amb la sol·licitud
A la sol·licitud, d'acord amb el model de l'annex I d'esta orde, degudament omplida i subscrita pel representant de l'entitat, s'adjuntarà:
1. Sol·licitud d'alta de domiciliació bancària omplida, segons el model oficial aprovat per l'Orde 18/2011, de 17 de juny, de la Conselleria d'Economia Hisenda i Ocupació (DOCV 6548, de 21.06.2011), que consta com a annex V.
2. Pla d'actuació per a l'exercici sol·licitat, on s'especifica el calendari laboral anual i l'horari d'atenció als usuaris del centre i, si és el cas, memòria de les activitats realitzades en l'exercici anterior.
3. Les aportacions realitzades pels usuaris al cost del servici en el marc del Sistema per a l'Autonomia i Atenció a la Dependència en la Comunitat Valenciana.
Als efectes de determinar la participació dels usuaris en el cost del servici, quan no consten davant de l'administració de la Generalitat les dades sobre la seua capacitat econòmica i de les pensions o prestacions que reben, s'haurà d'aportar, a requeriment de la Conselleria de Benestar Social l'autorització expressa perquè esta sol·licite d'ofici a l'Agència Estatal d'Administració Tributària (AEAT) la informació, fiscal de l'usuari corresponent a l'impost sobre la renda de les persones físiques (IRPF) de l'últim exercici econòmic, així com per a sol·licitar de l'Institut Nacional de la Seguretat Social informació sobre les pensions i prestacions que reba.
CAPÍTOL II
De la subvenció i la seua justificació
Article 35. Criteris generals de determinació de la subvenció
1. La valoració de les sol·licituds s'efectuarà atesos els criteris següents:
a) Nivell de necessitat dels diferents tipus de places oferides pel sol·licitant, en funció del nivell de demanda d'estes en l'àmbit geogràfic del centre. Este criteri es valorarà amb un màxim de 40 punts.
b) Qualitat de la prestació del servici en el centre sol·licitant, en atenció a la plantilla existent, tipologia dels usuaris del centre, programes d'activitats oferides, i mitjans materials de què disposa. Este criteri es valorarà amb un màxim de 35 punts.
c) Experiència acreditada del titular del centre sol·licitant. Este criteri es valorarà amb un màxim de 20 punts.
d) Les entitats que aporten una estructura de centres organitzats en xarxa, per a l'actuació en una zona delimitada. Este criteri es valorarà amb un màxim de 5 punts.
2. La ponderació dels distints criteris es realitzarà sobre 100 punts, i no es computarà com a criteri de valoració, els exigits amb caràcter mínim per a participar en la convocatòria.
3. Tindran preferència, en funció de l'interés social, per a accedir a les subvencions previstes en este capítol, les entitats sense ànim de lucre que, amb anterioritat a l'entrada en vigor de la present orde, hagen sigut beneficiàries de subvenció o concert per al manteniment de centres d'atenció especialitzada a persones amb discapacitat, que complisquen els requisits arreplegats en el present capítol, sense que conste cap expedient sancionador en matèria de servicis socials.
4. L'expedient de concessió de subvencions per al manteniment de centres contindrà un informe econòmic en què es fixarà l'import proposat de subvenció individualitzada de cada centre, en atenció, de forma objectiva, als criteris de nombre d'usuaris atesos, el grau de dependència, les necessitats de suports i de cures professionals i a les places finançades el 2012.
5. En tot cas, l'import de la subvenció es determinarà proporcionalment, amb el límit màxim dels crèdits disponibles i la consignació pressupostària existent.
Article 36. Documentació justificativa del gasto
1. La justificació del gasto es realitzarà per mitjà de la presentació davant de la Direcció Territorial de Benestar Social de la documentació necessària per a acreditar allò realitzat, i s'haurà d'incloure la següent:
a) Documents acreditatius del gasto corresponent a la nòmina de treballadors del centre, per mitjà dels documents acreditatius del pagament a la Seguretat Social de les quotes relatives a les cotitzacions socials dels treballadors.
b) Si hi haguera persones treballant en el centre en virtut de contractes de prestació de servicis, hauran d'aportar-se les corresponents factures emeses pels esmentats professionals, així com la documentació acreditativa que estos complixen els requisits exigits per la legislació tributària vigent.
c) Rebut del pagament de l'assegurança de responsabilitat civil i d'accidents dels usuaris del centre.
d) Certificat de la persona titular o responsable del centre dels gastos generals i de funcionament del centre, desglossats per conceptes. La Direcció Territorial de Benestar Social competent podrà, en qualsevol moment, sol·licitar la presentació de les factures acreditatives dels gastos efectuats.
2. Les factures acreditatives del gasto realitzat hauran de tindre els requisits arreplegats en el Reial Decret 1496/2003, de 28 de novembre, pel qual s'aprova el Reglament pel qual es regulen les obligacions de facturació, i es modifica el Reglament de l'Impost sobre el Valor Afegit, i la normativa de desplegament. El gasto mencionat haurà d'haver sigut realitzat amb anterioritat al 31 de desembre de 2013.
3. La justificació total presentada pel beneficiari haurà de ser, com a mínim, igual al gasto total estimat del centre o programa objecte de la subvenció.
4. El termini màxim de justificació serà el 15 de gener de 2014.
Article 37 Justificació del gasto per entitats locals
1. Les entitats locals podran substituir la documentació assenyalada en l'article anterior per certificat expedit per l'interventor local en què consten les quantitats aplicades a l'objecte de la subvenció, amb detall exprés dels diferents conceptes subvencionats, de les unitats i dels imports parcials. Les quantitats esmentades han d'estar, almenys, en situació d'obligacions reconegudes i així haurà de fer-se constar en el certificat.
2. El termini màxim de justificació serà el 15 de gener de 2014.
TÍTOL III
Bases específiques per a la concessió de subvencions per al desenrotllament de programes de servicis socials
especialitzats per a persones amb discapacitat
Article 38. Objecte
La subvenció estarà destinada a la realització de programes dirigits a satisfer, de forma directa, les necessitats especials de les persones amb discapacitat que viuen en el seu entorn social i familiar.
Article 39. Tipologia dels programes
Els programes de servicis socials especialitzats per a persones amb discapacitat, podran ser:
1. Programes de convivència, destinats a afavorir la integració comunitària i proporcionar la relació amb altres persones a través dels recursos normalitzats.
Es consideren programes de convivència, entre altres, els programes d'oci i temps lliure, els clubs d'oci i els campaments d'estiu.
2. Programes de cooperació social, destinats a potenciar la vida de la comunitat, propiciar la participació en tasques comunes i fomentar la iniciativa social.
Es consideren programes de cooperació social, entre altres, els grups d'autoajuda, acollida i tornada a casa, i les activitats de foment de la participació social.
3. Programes d'intervenció per a la prevenció i inserció social, i recolzar tant les persones amb discapacitat, com el seu entorn familiar.
Es consideren programes d'intervenció per a la prevenció i inserció social, entre altres, el respir familiar, suport i intervenció domiciliària, suport a la prevenció de recaigudes, intervenció psicosocial i psicoeducativa amb famílies, i campanyes de mentalització i sensibilització.
Article 40. Sol·licitants
Podran sol·licitar les subvencions corresponents per al desenrotllament de programes:
1. Les entitats sense ànim de lucre que estiguen inscrites en el Registre de Titulars d'Activitats, Centres i Servicis d'Acció Social, de la Conselleria de Benestar Social.
2. Les entitats locals.
Article 41. Règim jurídic dels sol·licitants
Les entitats per a les quals se sol·licite subvenció hauran de disposar d'autorització de funcionament. En el cas d'estar esta en fase de tramitació hauran d'adequar-se als criteris establits en el Decret 91/2002, de 30 de maig, del Govern Valencià, sobre Registre dels Titulars d'Activitats d'Acció Social, i de Registre i Autorització de funcionament dels Servicis i Centres d'Acció Social, a la Comunitat Valenciana, i en els altres establit en la normativa vigent.
Article 42. Participació en el cost dels programes
1. Les entitats sol·licitants de la subvenció hauran d'especificar la quantitat que aportaran per a la realització de cada programa.
2. Les entitats sense ànim de lucre hauran d'especificar el cost dels programes dirigits a les persones amb algun tipus de discapacitat, que se sufragarà amb fons propis o altres recursos vinculats a l'activitat, que hauran d'acreditar-se en els termes que preveu l'article 30.4 de la Llei 38/2003, de 17 de novembre, General de Subvencions.
3. Les entitats locals hauran de cobrir almenys el 25% del cost dels programes dirigits a persones amb malaltia mental crònica, amb fons propis o altres recursos vinculats a l'activitat, que hauran de ser acreditats en els termes assenyalats.
Article 43. Obligacions dels beneficiaris
Sense perjuí de les obligacions establides en la Llei 11/2003, de 10 d'abril, de la Generalitat, sobre l'Estatut de les Persones amb Discapacitat i en la Llei 38/2003, de 17 de novembre, General de Subvencions, per a ser perceptor de la subvenció, les entitats beneficiàries estan obligades de forma específica a:
a) Ingressar l'import total de les percepcions que generen els programes subvencionats, tant en concepte de subvenció, com d'aportació dels usuaris o participants, en un compte bancari obert exclusivament per als ingressos i els pagaments realitzats a càrrec de la subvenció rebuda.
A les entitats sense ànim de lucre que tinguen adaptada la seua comptabilitat al Pla General Comptable i a les entitats locals, no els serà aplicable l'obligació assenyalada en el paràgraf anterior.
b) Realitzar l'activitat subvencionada en la forma, les condicions i el termini establits per a cada programa en la resolució de concessió.
c) Identificar en escrits, anuncis, publicacions, rètols i qualsevol suport, l'activitat com a programa subvencionat per la Conselleria de Benestar Social.
d) Tindre subscrita una pòlissa d'assegurança d'accidents i malaltia i de responsabilitat civil a favor del personal que participa en els programes subvencionats, que cobrisca, si és el cas, els sinistres del voluntariat i els que es produïsquen a tercers en l'exercici de les activitats encomanades, d'acord amb allò que s'ha exigit en l'article 6.2.c) de la Llei 4/2001, de 19 de juny, de la Generalitat, del Voluntariat.
e) Complir les obligacions formals de documentació exigides en esta orde.
f) Presentar una memòria justificativa de la realització de cada programa que és objecte de subvenció, a l'acabament d'este i, en tot cas, abans del 15 de gener de 2014.
Article 44. Documentació a presentar amb la sol·licitud
Junt amb la sol·licitud, d'acord amb el model de l'annex II d'esta orde, que podrà incloure fins a un màxim de cinc programes que es prioritzaran segons l'orde establit en la sol·licitud, haurà d'acompanyar-se la documentació següent:
1. Sol·licitud d'alta de domiciliació bancària omplida, segons el model oficial de l'annex V d'esta orde.
2. Memòria explicativa dels programes sol·licitats i memòria de les activitats realitzades en l'exercici anterior. El contingut mínim de la memòria haurà d'incloure:
a) Denominació del programa, tipus de programa i beneficiaris.
b) Anàlisi de situació i justificació de la seua necessitat (àmbit geogràfic de la iniciativa, nombre d'usuaris previstos, descripció de les accions a desenrotllar, complementarietat amb altres recursos).
c) Capacitat de gestió de l'entitat (disponibilitat de locals, recursos materials i professionals, cooperació amb altres institucions).
d) Capacitat financera de l'entitat (pressupost anual de l'entitat, previsió d'ingressos i gastos del programa).
e) Capacitat tècnica (persona responsable del programa i currículum professional).
f) Calendari d'actuacions previst i horari d'atenció als usuaris del programa, si és el cas.
g) Aplicació o, si és el cas, proposta d'implantació d'un sistema de qualitat, que permeta l'adequada avaluació i seguiment del programa.
La memòria es presentarà en suport paper i en suport informàtic (CD).
Article 45. Gastos subvencionables
Es consideren gastos subvencionables els gastos generals i de personal per a la realització del programa de servicis socials específic.
Article 46.Comissió d'avaluació dels programes autonòmics
1. En el cas de programes d'àmbit autonòmic, la comissió d'avaluació estarà composta per:
a) El subdirector general de Persones amb Discapacitat i Dependència, que actuarà com a President.
b) El cap de Servici competent en matèria d'atenció social a persones amb discapacitat.
c) Un tècnic de la Subdirecció General, que actuarà com a secretari amb veu i vot.
2. La comissió d'avaluació dels programes d'àmbit autonòmic, elevarà proposta de resolució al titular de la Direcció General de Persones amb Discapacitat i Dependència, el qual ho resoldrà per delegació de la consellera de Benestar Social.
Article 47. Criteris de valoració
1. Per a la concessió d'ajudes i subvencions als programes arreplegats en este títol, caldrà ajustar-se a la planificació i racionalització dels recursos, i a les disponibilitats pressupostàries, d'acord amb els criteris següents:
a) La qualitat del programa (objectius, metodologia i interés social): fins a 30 punts.
b) Cobertura territorial: fins a 20 punts.
c) Experiència acreditada: fins a 20 punts.
d) Nombre d'usuaris i intensitat de suports: fins a 15 punts.
e) Viabilitat econòmica: fins a 10 punts.
f) Repercussió social del programa: fins a 5 punts.
2. Tindran caràcter prioritari aquells programes el contingut dels quals estiga centrat o continga aspectes en matèria de prevenció i promoció de l'autonomia personal.
Article 48. Procediment de valoració
1. Per a accedir a la subvenció s'haurà d'obtindre una puntuació mínima de 33 punts, i es denegarà la subvenció a aquells programes que no arriben a esta puntuació.
2. A la vista dels expedients i de l'informe de l'òrgan de valoració, es formularan les propostes de resolució, degudament motivades quant a les accions incloses i la quantia proposada.
Article 49. Determinació de la quantia de la subvenció
1. La quantia de les subvencions per al desenrotllament de programes estarà en funció de la disponibilitat pressupostària.
2. La determinació de cada una de les subvencions es realitzarà en atenció a la puntuació obtinguda, l'import de l'acció objecte de subvenció i de les altres aportacions i els ingressos previstos, si és el cas.
3. Els programes de respir familiar que consistisquen en servicis d'estades residencials, podran subvencionar-se fins a un màxim de 35,00 €/persona/dia.
Article 50. Documentació justificativa del gasto
1. La justificació dels programes arreplegats en este títol es realitzarà davant de les direccions territorials de Benestar Social, a excepció dels programes d'àmbit autonòmic que es realitzarà davant de la Direcció General de Persones amb Discapacitat i Dependència.
2. La justificació del gasto es realitzarà per mitjà de la presentació de la documentació necessària per a acreditar el realitzat, que haurà d'incloure la següent:
a) Memòria justificativa i explicativa de la realització de cada programa que és objecte de subvenció. El contingut mínim de la memòria serà el següent:
- Breu contingut d'actuacions realitzades.
- Nombre d'usuaris a què va dirigit.
- Resum econòmic: estat de liquidació del programa, desglossat per origen de finançament i per conceptes de gasto.
- Objectius aconseguits, quantificats i valorats.
Una còpia de la memòria haurà de presentar-se en suport informàtic (CD).
b) Documents acreditatius del gasto corresponent als gastos del personal que participa en la realització del programa, per mitjà dels documents acreditatius del pagament a la Seguretat Social de les quotes relatives a les cotitzacions socials dels treballadors.
c) Quan hi haja persones que col·laboren en els programes a canvi d'una gratificació, hauran de presentar-se els rebuts justificatius del gasto, en els quals conste el nom de l'entitat, i el nom, cognoms i DNI de la persona col·laboradora. Així mateix, si hi hagueren professionals col·laborant en els programes en virtut de contractes de prestació de servicis, hauran d'aportar-se les corresponents factures emeses pels esmentats professionals, així com la documentació acreditativa que estos complixen els requisits exigits per la legislació tributària vigent.
d) Les factures acreditatives del gasto realitzat hauran de trindre els requisits arreplegats en el Reial Decret 1496/2003, de 28 de novembre, pel qual s'aprova el Reglament pel qual es regulen les obligacions de facturació, i es modifica el Reglament de l'Impost sobre el Valor Afegit, i la resta de normes d'aplicació.
e) La justificació total presentada pel beneficiari haurà de ser, com a mínim, igual al gasto total estimat del programa objecte de la subvenció.
f) Els gastos a justificar en les subvencions relatives a programes correspondran sempre als continguts dels esmentats programes, no són admissibles gastos d'actuacions que no estiguen específicament previstes en la descripció dels programes subvencionats.
3. El termini màxim de justificació serà el 15 de gener de 2014.
Article 51. Justificació del gasto per entitats locals
1. Les entitats locals podran substituir l'esmentada documentació d'acreditació del gasto per certificat expedit per l'interventor local en què consten les quantitats aplicades a l'objecte de la subvenció amb detall exprés dels diferents conceptes subvencionats, de les unitats i dels imports parcials. Les quantitats mencionades han d'estar, almenys, en situació d'obligacions reconegudes i així haurà de fer-se constar en el certificat.
2.El termini màxim de justificació serà el 15 de gener de 2014.
TÍTOL IV
Disposicions específiques per a les ajudes i prestacions econòmiques individuals (PEI) per a les persones amb discapacitat
CAPÍTOL I
Disposicions generals
Article 52. Objecte
Les ajudes arreplegades en este títol tenen com a objecte participar en el finançament de les ajudes i prestacions econòmiques individuals per al desenrotllament personal o complementàries de suport social, destinades a les persones amb algun tipus de discapacitat.
Article 53. Modalitats
Les ajudes i prestacions econòmiques individuals arreplegades en este títol, podran ser:
1. Ajudes per al desenrotllament personal.
a) PEI ajudes tècniques i productes de suport.
b) PEI ajudes destinades a l'eliminació de barreres arquitectòniques en l'interior de la vivenda i l'adaptació funcional de la llar.
c) PEI ajuda per a l'adaptació de vehicles.
d) PEI ajuda per a transport.
2. Ajudes complementàries de suport social
a) PEI ajuda per a atenció especialitzada en centres residencials.
Article 54. Sol·licitants
1. Les ajudes i prestacions econòmiques individuals per al desenrotllament personal i les complementàries de suport social per a l'atenció especialitzada en centres residencials, podran ser sol·licitades per persones afectades per algun tipus de discapacitat o pel seu representant legal, d'acord amb el model de l'annex III d'esta orde.
2. Els interessats podran sol·licitar ajudes i prestacions econòmiques individualitzades com a màxim per a dos conceptes subvencionables, que es prioritzaran segons l'orde establit en la sol·licitud.
Article 55. Termini de justificació de les ajudes
1. El termini màxim de presentació de la justificació d'ajudes per al desenrotllament personal finalitzarà el dia 20 de desembre de l'any 2013.
2. El termini màxim de presentació de la justificació d'ajudes complementàries de suport social finalitzarà el dia 20 de desembre de l'any 2013, i és necessari presentar la documentació justificativa corresponent al període comprés del 21 al 31 de desembre, abans del 15 de gener de 2014.
Article 56. Determinació de la quantia màxima de l'ajuda
La quantia màxima de l'ajuda no podrà ser superior al cost de l'acció, ni superar els mòduls econòmics màxims següents:

Article 57. Criteris de denegació
1. En el cas que la sol·licitud, una vegada baremada, no arribara a la puntuació mínima de 60 punts, serà denegada.
2. Així mateix, es dictarà una resolució denegatòria de l'ajuda de desenrotllament personal a les persones amb discapacitat, sempre que la renda individual o per capita familiar siga superior al doble de l'Indicador Públic de Renda d'Efectes Múltiples (IPREM) per a l'exercici 2013.
Article 58. Exclusions i incompatibilitats
Estan excloses de les ajudes per al desenrotllament personal:
a) Les actuacions que siguen objecte d'ajuda de competència institucional d'altres organismes públics.
b) Les actuacions que hagen sigut subvencionades pel mateix concepte.
c) Aquells productes, equips, instruments, tecnologia i elements informàtics, fabricats especialment o disponibles en el mercat, que faciliten l'accés a les noves tecnologies, que puguen ser objecte específic d'una convocatòria de subvencions per un altre departament del Consell.
d) Aquelles ferramentes i productes de suport per a millorar la comunicació i informació a la persones amb discapacitat, que s'inclouen en el títol V de la present orde.
CAPÍTOL II
Ajudes per al desenrotllament personal
Article 59. Objecte i tipus d'ajudes
1. Constituïxen l'objecte de les ajudes per al desenrotllament personal les mesures dirigides a facilitar l'autonomia personal a persones amb problemes motors o sensorials, propiciant el manteniment en el mateix entorn familiar i social, incrementar la seua autonomia i afavorir les seues relacions i la integració en la societat.
2. Les ajudes previstes en este capítol tenen caràcter subsidiari respecte d'altres que es puguen rebre.
Article 60. Sistema de pagament
1. L'abonament de les ajudes es realitzarà d'acord amb el que establix la normativa d'aplicació. Les direccions territorials de Benestar Social desenrotllaran les actuacions oportunes per a l'aprovació del gasto, prèvia presentació de les factures i dels oportuns justificants.
2. L'abonament de les ajudes es realitzarà per mitjà de transferència bancària al compte designada pel beneficiari d'esta, per a la qual cosa haurà d'omplir sol·licitud d'alta de domiciliació bancària, segons el model de l'annex V d'esta orde.
3. Les ajudes econòmiques instituïdes a favor de les persones físiques estan exonerades de l'exigència d'acreditació d'estar al corrent de les seues obligacions tributàries i davant de la Seguretat Social, d'acord amb el que s'ha previst en l'Orde de 30 de maig de 1996, de la Conselleria d'Economia, Hisenda i Ocupació.
Article 61. Beneficiaris
Els beneficiaris de les ajudes, sense perjuí de les especificitats establides en este capítol, hauran de tindre, amb anterioritat a la publicació de l'orde, els requisits següents:
1. Tindre reconeguda la condició legal de persona amb discapacitat o haver sol·licitat la situació de dependència.
2. Tindre la seua residència legal en un domicili siti en un municipi de la Comunitat Valenciana.
3. Ser menor de 65 anys.
4. Que existisquen deficiències de caràcter motor o sensorial en el sol·licitant que suposen una pèrdua d'autonomia, li impedisquen o dificulten la seua mobilitat o comunicació a través de mitjans normals.
5. Idoneïtat de l'actuació o ajuda sol·licitada per a cobrir la necessitat que planteja el sol·licitant, que haurà de ser avaluada per l'òrgan instructor.
6. No haver obtingut ajuda pel mateix concepte en els últims 5 anys.
Article 62. Documentació que ha d'acompanyar-se a la sol·licitud
La sol·licitud es presentarà, subscrita pel beneficiari o el seu representant, degudament omplida segons el model de l'annex III d'esta orde, a la qual, sense perjuí de les especificitats establides per a cada tipus d'ajuda, s'adjuntarà:
1. Autorització expressa a la Conselleria de Benestar Social, inclosa en l'apartat de la sol·licitud, perquè esta comprove les dades d'identitat del sol·licitant o del seu legal representant per mitjà del Sistema de Verificació de Dades d'Identitat, segons establix el Reial Decret 522/2006, de 28 d'abril. No obstant això:
- Si de la comprovació efectuada resultara alguna discordança amb les dades facilitats pel sol·licitant o el seu legal representant, l'òrgan instructor estarà facultat per a realitzar les actuacions procedents per a aclarir-la.
- Si el sol·licitant o el seu legal representant no presten el seu consentiment, s'haurà d'aportar una fotocòpia compulsada del document nacional d'identitat, passaport o número d'identificació d'estranger, segons siga procedent.
2. Fotocòpia del llibre de família.
3. En els supòsits d'incapacitat declarada judicialment s'adjuntarà una fotocòpia de la resolució judicial de designació de tutor o curador.
4. Quan es tracte de menors amb discapacitat, a la sol·licitud s'adjuntarà una declaració de conformitat per part dels que tenen la seua representació.
5. Autorització expressa a la Conselleria de Benestar Social, inclosa en l'apartat D de la sol·licitud, perquè esta sol·licite d'ofici a l'Agència Estatal d'Administració Tributària (AEAT), la informació fiscal del sol·licitant corresponent a l'impost sobre la renda de les persones físiques (IRPF) de l'últim exercici econòmic per al qual haja finalitzat el termini de presentació de declaracions del impost mencionat.
Si el sol·licitant no dóna eixa autorització, haurà d'aportar la declaració de l'IRPF corresponent a l'exercici econòmic esmentat, o, si està exempt de l'obligació de presentar la declaració mencionada, un certificat negatiu de l'AEAT i justificants de tots els ingressos que provenen de sous, rendes, propietats, interessos bancaris i pensions o ajudes atorgades per institucions públiques o privades a qualsevol dels membres de la unitat familiar.
6. Pressupost detallat de l'acció per a la qual se sol·licita ajuda.
7. Informe social en què es justifique la necessitat de l'actuació objecte de l'ajuda, amb indicació de la seua repercussió i la situació personal, familiar i social.
8. Sol·licitud d'alta de domiciliació bancària omplida, segons el model de l'annex V d'esta orde.
Article 63. Criteri per a la concessió d'ajudes tècniques i productes de suport.
Les sol·licituds d'ajudes tècniques i productes de suport que hagen sigut prescrites a una persona que tinga reconegut els graus III o II de dependència se subvencionaran fins al 80% del cost total de l'acció.
Article 64. Criteris d'adjudicació de les ajudes de desenrotllament personal
1. Sense perjuí dels criteris establits en l'article anterior i per a les PEI d'ajuda per al transport, que seran valorades d'acord amb el que establix l'article 75 d'esta orde, la quantia de la subvenció es determinarà d'acord amb la puntuació obtinguda per les sol·licituds, d'acord amb el barem següent:
a) Situació econòmica
La situació econòmica serà ponderada tenint en compte la renda per capita anual, resultant de dividir els recursos econòmics de la unitat familiar pel nombre dels seus membres, d'acord amb la taula següent:

Als efectes de la present orde, constituïxen modalitats d'unitat familiar les que establix la Llei de l'Impost sobre la Renda de les Persones Física, per a la determinació o el còmput de les rendes o els ingressos.
b) Situació personal en funció de la discapacitat o situació de dependència, segons tinga reconegut (fins a un màxim de 30 punts):

c) Situació personal del sol·licitant en relació amb l'entorn familiar i social (fins a un màxim de 20 punts):

2. En cas de coincidir la puntuació obtinguda per dos o més sol·licituds, les ajudes seran adjudicades atenent el criteri de menor nivell de renda i, en cas de persistir l'empat, l'orde de prioritat serà el corresponent a la data de registre d'entrada de la sol·licitud en l'òrgan competent per a resoldre-ho.
3. El percentatge de l'ajuda a concedir serà el següent:

Secció primera
Ajudes tècniques i productes de suport
Article 65. Ajudes tècniques i productes de suport
1. Són ajudes tècniques els mitjans, instruments o sistemes especialment fabricats o disponibles en el mercat, utilitzats per una persona amb discapacitat, per a previndre, compensar, mitigar o neutralitzar les seues limitacions i facilitar l'autonomia personal.
2. Comprén aquelles mesures, productes de suport i útils necessaris per a la vida ordinària, que estiguen directament relacionats amb la pèrdua d'autonomia física o sensorial del sol·licitant.
3. Únicament seran objecte de subvenció els elements que tinguen la condició d'adaptats i, en general, qualsevol altre mitjà o instrument que facilite o elimine les barreres de comunicació.
Secció segona
Ajudes a l'eliminació de barreres arquitectòniques
en l'interior de la vivenda i l'adaptació funcional de la llar
Article 66. Ajudes destinades a l'eliminació de barreres arquitectòniques en l'interior de la vivenda i l'adaptació funcional de la llar
1. Les ajudes destinades a l'eliminació de barreres arquitectòniques en l'interior de la vivenda i l'adaptació funcional de la llar comprenen les transformacions o les reformes que contribuïsquen a evitar els obstacles i a facilitar la mobilitat en la vivenda de la persona amb discapacitat, per a eliminar les barreres arquitectòniques existents i aquelles mesures destinades a l'adaptació funcional de la llar.
2. Només se subvencionaran aquelles unitats d'obra i instal·lacions necessàries per a eliminar les barreres arquitectòniques, i s'exclourà qualsevol altra unitat d'obra o instal·lació que no tinga relació amb la supressió de barreres o millora de l'accessibilitat.
Article 67. Documentació complementària per a eliminació de barreres arquitectòniques i l'adaptació funcional de la llar
Junt amb la documentació requerida amb caràcter general, serà necessari aportar la següent, per a la modalitat d'eliminació de barreres arquitectòniques i l'adaptació funcional de la llar:
a) Justificació de la propietat de la vivenda o l'autorització del propietari per a realitzar les reformes.
b) Llicència municipal d'obra, si és el cas.
Secció tercera
Ajudes per a l'adaptació de vehicles
Article 68. Ajudes per a l'adaptació de vehicles
Les ajudes per a l'adaptació de vehicles comprenen les mesures destinades a facilitar els desplaçaments de les persones amb mobilitat reduïda per mitjans propis i autònoms, per mitjà de l'adaptació de vehicles de motor.
Article 69. Documentació complementària per a adaptació de vehicles de motor
Junt amb la documentació requerida amb caràcter general en l'article 62, serà necessari aportar, per a la modalitat d'adaptació d'un vehicle de motor, la següent:
a) Presentació del permís de circulació, i s'haurà d'ajustar l'adaptació que se sol·licita al que s'hi ha estipulat.
b) Declaració responsable de l'afectació del vehicle al seu ús exclusiu i privat durant un període mínim de 3 anys.
Secció quarta
Prestació econòmica individualitzada d'ajuda per al transport
Article 70. Objecte
L'objecte de la prestació econòmica individualitzada d'ajuda per al transport és contribuir a compensar el gasto de desplaçament d'aquelles persones que no poden utilitzar els mitjans de transport públic i no tenen vehicle propi adaptat per a poder acudir a centres d'atenció especialitzada, realitzar activitats de rehabilitació, de recuperació professional o altres d'anàlogues.
Article 71. Finalitat
La finalitat de la prestació econòmica individualitzada d'ajuda per al transport és atendre les necessitats de mobilitat de les persones amb mobilitat reduïda, que han de desplaçar-se en taxi adaptat o vehicle accessible d'un tercer, per a poder desenrotllar una vida activa.
Article 72. Beneficiaris
Els beneficiaris de les ajudes hauran de tindre els requisits següents:
a) Tindre una edat mínima de 16 anys i màxima de 65.
b) Tindre reconeguda la condició de persona amb discapacitat amb mobilitat reduïda.
c) No trobar-se impossibilitat per a efectuar desplaçaments fora del seu domicili habitual.
d) No estar comprés en el camp d'aplicació del sistema de la Seguretat Social per no desenrotllar activitat laboral, ni superar el nivell de recursos econòmics personals de 12.780 €, en còmput anual. Per al seu càlcul es tindran en compte exclusivament els ingressos personals.
e) Que s'acredite la necessitat d'esta ajuda, per no disposar de vehicle propi ni poder utilitzar els mitjans convencionals de transport públics existents, per al seu accés als centres de dia, servicis d'integració social o altres centres o servicis, degudament justificats, que puga requerir.
Article 73. Compatibilitats
La prestació econòmica individualitzada d'ajuda per al transport és compatible i, si és el cas, complementària, amb la prestació d'assistent personal, en cas de persones amb gran dependència que tinguen reconeguda esta prestació econòmica.
Article 74. Incompatibilitats
Estan excloses per incompatibilitat, i no es podrà concedir ajuda per al transport per les causes següents:
a) La prestació econòmica individualitzada d'ajuda per al transport és incompatible amb l'abonament d'atenció a persones amb discapacitat (BONAD), així com amb la condició d'usuari de places d'atenció residencial.
b) Si el sol·licitant és usuari de centre d'atenció diürna, este no haurà de disposar de servici de transport subvencionat.
c) En el cas de sol·licitants l'ajuntament dels quals tinga implantat un programa d'ajudes d'abonament de taxi, es realitzarà un estudi singularitzat dels requisits exigits per cada normativa, per a afavorir a la màxima quantitat de beneficiaris.
d) En tot cas, el subsidi de mobilitat i compensació per gastos de transport (LISMI).
Article 75. Criteris de valoració
1. L'adjudicació de les ajudes s'ajustarà als criteris següents:
a) Situació personal, familiar i social. Fins a un màxim de 50 punts.
Es valoraran les condicions carencials de la persona i el seu entorn familiar, així com els factors socials i d'esgotament d'altres recursos públics alternatius.
b) Situació econòmica. Fins a un màxim de 50 punts.
Es valorarà la renda personal del sol·licitant, i correspondrà la màxima puntuació a les rendes menors.
2. L'obtenció de l'ajuda estarà condicionada a l'obtenció d'un mínim de 33 punts.
Article 76. Documentació
L'interessat haurà d'aportar, junt amb la sol·licitud, la documentació acreditativa d'assistència o necessitat periòdica de desplaçaments a centres o servicis, d'acord amb l'objecte i la finalitat d'estes ajudes; i seran denegades les sol·licituds d'ajuda que no acrediten esta necessitat per a la vida activa o autònoma.
Article 77. Quantia màxima de l'ajuda
L'import mensual d'estes ajudes no podrà superar la quantitat de 50 € mensuals, pels mesos que s'hi establisca.
CAPÍTOL III
Bases específiques per a la concessió d'ajudes
complementàries de suport social.
Secció única
Ajudes per a l'atenció especialitzada en centres residencials
Article 78. Objecte
Les ajudes complementàries per a l'atenció especialitzada són prestacions econòmiques individualitzades, que es concedixen amb caràcter de subvenció personal i finalista, per a atendre les necessitats del sol·licitant que requerix l'atenció assistencial.
Article 79. Sol·licitants
Les ajudes d'atenció complementària per a l'atenció especialitzada podran ser sol·licitades per les persones afectades per algun tipus de discapacitat, que estiguen en situació d'extrema urgència i necessitat, i no tinguen recursos econòmics suficients, que els impedisca afrontar el preu d'un servici d'atenció residencial especialitzada, o pel seu representant legal o, si és el cas, guardador de fet.
Article 80. Requisits dels beneficiaris
Els beneficiaris de les ajudes hauran de tindre els requisits següents:
a) Ser menor de 65 anys.
b) Tindre reconeguda la condició legal de persona amb discapacitat i tindre sol·licitat el reconeixement de la situació de dependència.
c) Estar afectat per una discapacitat que dificulte la seua integració social, o bé no tindre domicili o tindre una situació familiar greu que impedisca l'atenció de l'individu que, per les seues característiques personals, no pot desenrotllar una vida autònoma.
d) Tindre establida l'extrema urgència i necessitat de l'ajuda per mitjà dels informes corresponents.
Article 81. Documentació
A la sol·licitud segons el model de l'annex III d'esta orde, s'adjuntarà la documentació següent:
a) Fotocòpia del document que acredite la sol·licitud de plaça en un centre públic.
b) Informes medicopsiquiàtrics o socials, emesos per l'òrgan competent, en els quals es determine la urgència i la necessitat de l'ajuda.
c) Autorització expressa a la Conselleria de Benestar Social, inclosa en l'apartat de la sol·licitud, perquè esta sol·licite d'ofici a l'Agència Estatal d'Administració Tributària (AEAT) la informació fiscal del sol·licitant corresponent a l'impost sobre la renda de les persones físiques (IRPF) de l'últim exercici econòmic per al qual haja finalitzat el termini de presentació de declaracions de l'impost mencionat.
Si el sol·licitant no dóna eixa autorització, haurà d'aportar la declaració de l'IRPF corresponent a l'exercici econòmic esmentat, o, si està exempt de l'obligació de presentar la declaració mencionada, un certificat negatiu de l'AEAT i justificants de tots els ingressos provinents de sous, rendes, propietats, interessos bancaris i pensions o ajudes atorgades per institucions públiques o privades al sol·licitant, així com les pensions o ajudes percebudes pels familiars com a conseqüència de la discapacitat del sol·licitant.
d) Certificat de la direcció de la residència, degudament autoritzada, on pretenga ingressar, en el qual conste l'existència de plaça i el cost mensual d'esta.
Cas d'estar ja ingressat, s'aportarà un certificat en què figure la data d'ingrés i el cost mensual de la plaça.
e) Autorització expressa a la Conselleria de Benestar Social, inclosa en l'apartat de la sol·licitud, perquè esta comprove les dades d'identitat de l'usuari o del seu legal representant o, si és el cas, guardador de fet, per mitjà del Sistema de Verificació de Dades d'Identitat, segons establix el Reial Decret 522/2006, de 28 d'abril. No obstant això:
- Si de la comprovació efectuada resultara alguna discordança amb les dades facilitats, l'òrgan instructor estarà facultat per a realitzar les actuacions procedents per a aclarir-la.
- Si el sol·licitant o el seu legal representant o guardador de fet no presten el seu consentiment, haurà d'aportar-se una fotocòpia compulsada del document nacional d'identitat, passaport o número d'identificació d'estranger, segons siga procedent.
f) En els supòsits d'incapacitat declarada judicialment s'adjuntarà una fotocòpia de la resolució judicial de nomenament de tutor o curador.
g) En els supòsits de menors amb discapacitat, majors de 16 anys, s'adjuntarà una fotocòpia del llibre de família junt amb la declaració de conformitat per part dels que tinguen la seua representació.
h) Sol·licitud d'alta de domiciliació bancària omplida, segons el model de l'annex V d'esta orde.
Article 82. Renovació
1. En el cas de renovació d'ajudes a persones beneficiàries d'ajudes d'atenció institucionalitzada, que necessiten d'una ajuda complementària per a garantir la continuïtat del servici, esta se sol·licitarà d'acord amb el model oficial, degudament omplit i subscrit per l'usuari, el seu representant legal o guardador de fet, a què s'adjunta la documentació següent:
a) Informes medicopsiquiàtrics o socials, emesos per l'òrgan competent, en els que es determine la necessitat de l'ajuda.
b) Autorització expressa a la Conselleria de Benestar Social, inclosa en l'apartat D de la sol·licitud, perquè esta sol·licite d'ofici a l'Agència Estatal d'Administració Tributària (AEAT) la informació fiscal del sol·licitant corresponent a l'impost sobre la renda de les persones físiques (IRPF) de l'últim exercici econòmic per al qual haja finalitzat el termini de presentació de declaracions de l'impost esmentat.
Si el sol·licitant no dóna eixa autorització, haurà d'aportar la declaració de l'IRPF corresponent a l'exercici econòmic esmentat, o, si està exempt de l'obligació de presentar la declaració mencionada, un certificat negatiu de l'AEAT i justificants de tots els ingressos provinents de sous, rendes, propietats, interessos bancaris i pensions o ajudes atorgades per institucions públiques o privades al sol·licitant, així com les pensions o ajudes percebudes pels familiars com a conseqüència de la discapacitat del sol·licitant.
c) Certificat de la direcció de la residència, degudament autoritzada, on pretenga ingressar, en el qual conste l'existència de plaça i el cost mensual d'esta.
Cas d'estar ja ingressat, s'aportarà un certificat en què figure la data d'ingrés i el cost mensual de la plaça.
d) En el cas de persones amb malaltia mental crònica, la continuïtat ha de vindre prescrita per l'informe mèdic psiquiàtric de la Unitat de Salut Mental que intervé en el seguiment i manteniment d'un programa assistencial específic de rehabilitació.
2. Les persones a les quals es reconega una prestació econòmica individualitzada (PEI) no tindran necessitat de ratificar la seua sol·licitud per a anualitats posteriors a 2012, d'acord amb el que establix la disposició transitòria octava de l'Orde 21/2012, de 25 d'octubre, de la Conselleria de Justícia i Benestar Social, per la qual es regulen els requisits i les condicions d'accés al programa d'atenció a les persones i a les seues famílies en el marc del Sistema per a l'Autonomia i Atenció a la Dependència en la Comunitat Valenciana, o normativa concordant que la substituïsca.
Article 83. Criteris de valoració
1. Per a l'adjudicació de les ajudes caldrà ajustar-se als criteris de valoració següents:
a) Situació personal, familiar i social. Fins a un màxim de 50 punts.
Es valoraran les condicions carencials de la persona i el seu entorn familiar (absència de membres responsables de la unitat familiar, causes que dificulten o impedisquen l'atenció en este àmbit, carència d'allotjament, i aquelles altres que permeten valorar objectivament les condicions de l'entorn familiar), així com els factors socials i d'esgotament d'altres recursos públics alternatius.
Es valorarà la temporalitat de les estades, en especial en el cas de persones ingressades en centres específics de malalts mentals, així com l'existència d'un pla de reintegració familiar per vacacions, eixides o estades de caps de setmana.
b) Situació econòmica. Fins a un màxim de 50 punts.
Es valorarà la renda personal del sol·licitant, i correspondrà la màxima puntuació a les rendes menors.
2. Sense perjuí del dret subjectiu de les persones en situació de dependència a les prestacions del catàleg del sistema esmentada, i de les incompatibilitats establides en este, l'obtenció de l'ajuda estarà condicionada a l'obtenció d'un mínim de 60 punts.
Article 84. Prioritats
No obstant això que establix l'article anterior, s'aplicarà el règim de prioritats següents:
a) Tindran dret preferent a una ajuda econòmica complementària les persones amb discapacitat o amb malaltia mental crònica que tinguen reconeguda la seua situació de dependència en grau i nivell d'atenció en vigor, si estan ja ingressades o tenen reserva de plaça en centre de titularitat privat degudament autoritzat, i estan pendents d'aprovació del programa individual d'atenció.
b) Així mateix, tindran prioritat les persones que hagen sigut beneficiàries de l'ajuda el 2012, que estan ingressades en algun centre d'atenció residencial específic a data 31 de desembre de 2012, sempre que s'acredite la necessitat de continuació d'atenció especialitzada i no perceben una prestació econòmica vinculada al servici.
c) L'atenció de les necessitats de persones en situació de desemparament, abandó o extrema necessitat que requerisquen especial protecció.
Article 85. Quantia màxima de les ajudes
1. La quantia màxima de l'ajuda d'atenció complementària serà de 1.200 € mensuals. L'import d'esta no podrà ser superior al cost del servici sumada l'aportació exigible, si és el cas, al beneficiari, ni superar els mòduls econòmic màxims per a l'internament en centres residencials.
El percentatge de l'ajuda a concedir sobre la quantia màxima d'esta serà el següent:

2. Si és el cas, l'aportació dels beneficiaris al cost de la plaça residencial serà, almenys, del 75% dels seus ingressos nets anuals, i es garantix al beneficiari per als seus gastos de lliure disposició una quantitat mínima de 150 € mensuals, o, si fóra més beneficiosa, la que s'establisca en la norma reguladora de la participació dels beneficiaris en el cost dels servicis prestats per la Xarxa de Servicis Socials de la Comunitat Valenciana en el marc del Sistema per a l'Autonomia i Atenció a la Dependència en la Comunitat Valenciana.
3. Per a la determinació de l'ajuda a concedir caldrà ajustar-se, dins dels límits assenyalats, a la naturalesa complementària d'estes ajudes, la situació de necessitat i les disponibilitats pressupostàries globals per a atendre este tipus d'ajudes.
4. Excepcionalment, per a atendre necessitats ineludibles de caràcter tutelar, en atenció a les circumstàncies concurrents, els òrgans competents per a resoldre sobre la PEI, podran excepcionar, amb un informe previ tècnic motivat i després de la comunicació prèvia a la Direcció General competent en matèria de discapacitat, els requisits, els mòduls econòmics o les quanties de la prestació, sempre que hi haja crèdit pressupostari adequat i suficient.
Article 86. Modificació o cessació de l'ajuda complementària
Si després de la concessió de l'ajuda s'adjudicara al beneficiari una plaça en un centre públic, concertat o subvencionat, se li concedira una prestació pública vinculada a l'adquisició de servici o optara per un altre tipus de prestació econòmica per a la seua atenció en l'entorn familiar, l'ajuda es deixarà sense efecte per desaparició del fet que va donar lloc a la seua concessió o, si és el cas, es procedirà a la seua modificació.
Article 87. Abonament i justificació
El pagament de les ajudes complementàries es realitzarà d'acord amb la normativa d'aplicació, i les direccions territorials de Benestar Social hauran de desenrotllar les actuacions oportunes per a l'aprovació del gasto, després de la presentació prèvia de les factures i dels oportuns justificants.
TÍTOL V
Ajudes per a la millora de les condicions d'accessibilitat
al medi físic, a través de l'eliminació de barreres
arquitectòniques, urbanístiques i de la comunicació
Article 88. Objecte
L'objecte d'esta ajuda és el finançament dels gastos derivats de l'eliminació de barreres arquitectòniques, urbanístiques i de la comunicació que faciliten a totes les persones l'accessibilitat als espais públics i edificis de pública concurrència, així com l'elaboració de plans específics d'actuació per a l'accessibilitat en els municipis i de forma particular l'adaptació de les platges que permeten el seu ús i gaudi per part de tots els ciutadans.
Article 89. Lloc de presentació de sol·licituds
Les sol·licituds d'ajuda, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es presentaran, junt amb la documentació requerida, en el registre de la Direcció General de Persones amb Discapacitat i Dependència.
Article 90. Comissió d'avaluació
Les sol·licituds es valoraran per la comissió d'avaluació, la composició de la qual està prevista en l'article 13 d'esta orde.
Article 91. Criteris per a la concessió d'ajudes
1. La valoració de les sol·licituds s'efectuarà atesos els criteris següents:
a) Actuacions destinades a l'adaptació d'infraestructures i equipament de platges accessibles: fins a 30 punts.
b) Actuacions incloses en un pla específic d'actuació per a l'accessibilitat, subvencionat per la Conselleria competent en matèria de benestar social: fins a 10 punts.
c) Actuacions destinades a l'adaptació d'infraestructures i equipament de parcs i jardins: fins a 10 punts.
d) Necessitat d'adequació d'espais o equipaments i projectes que suposen un impacte directe en l'entorn social: fins a 10 punts.
e) Aportació de l'entitat al finançament del projecte: fins a 10 punts.
2. L'orde de prelació per a la concessió de subvencions es determinarà en funció de la puntuació obtinguda, i no es podrà concedir subvenció a les sol·licituds que no obtinguen una puntuació mínima de 30 punts.
3. La quantia de la subvenció a atorgar serà com a màxim de 30.000 € i en cap cas podrà superar el 90% de la quantia del projecte per al qual se sol·licita la subvenció.
Article 92. Àmbit material
L'eliminació de barreres i la promoció de l'accessibilitat fa referència als àmbits següents, d'acord amb l'orde de prioritat i preferència:
a) Platges accessibles.
b) Urbanístic: vies, espais, jardins i elements d'ús públic.
c) Arquitectònic: edificis de titularitat pública o privada destinats a una activitat de pública concurrència.
d) De la comunicació: establiment de mecanismes i alternatives tècniques que facen accessibles els sistemes de comunicació i senyalització en els àmbits anteriors.
Article 93. Adaptació d'espais i edificis
L'adaptació dels espais i edificis es pot dur a terme a través d'obres que reformen l'existent o per mitjà d'equipaments que, millorant les infraestructures, en faciliten l'ús. Estes adaptacions s'hauran d'ajustar, en tot cas, als paràmetres d'accessibilitat establits en el Decret 39/2004, de 5 de març, del Consell, pel qual es desplega la Llei 1/1998, de 5 de maig, de la Generalitat, en matèria d'accessibilitat en l'edificació de pública concurrència i en el medi urbà, i la resta de normes d'aplicació.
Article 94. Plans específics d'accessibilitat en municipis
Els plans específics d'actuació per a l'accessibilitat en els municipis estan referits a l'elaboració d'estudis que posen de manifest la necessitat d'actuacions encaminades a l'adaptació a la normativa vigent en matèria d'accessibilitat de les vies públiques, als parcs i a la resta d'espais d'ús públic, així com en edificis públics, amb l'aportació de solucions.
Article 95. Platges accessibles
Les adaptacions de les platges comprenen totes les actuacions que permeten el seu ús i gaudi per part de les persones amb mobilitat reduïda: aparcaments, guals, passarel·les, instal·lacions i ajudes tècniques per al bany, tant pel que fa a infraestructures (aparcaments, rampes, senyalització i senyalètica), com a equipaments (cadires amfíbies, crosses amfíbies, cabines de dutxa, inodors, etc.).
Article 96. Beneficiaris
1. Podran beneficiar-se d'estes ajudes, les persones físiques i jurídiques, de caràcter públic o privat, amb finalitat de lucre o sense finalitat de lucre, que desitgen dur a terme eliminació de barreres en els aspectes reflectits en els articles anteriors.
2. Les ajudes per a elaboració de plans d'actuació i adaptació de les platges seran dirigides exclusivament a corporacions locals.
Article 97. Projectes
1. Els projectes tècnics referits a les sol·licituds d'ajudes arreplegades en este títol, a excepció dels plans específics d'actuació, se sotmetrà a informe del Servici d'Infraestructures i Eliminació de Barreres Arquitectòniques de la Conselleria de Justícia i Benestar.
2. Els projectes tècnics que no s'adeqüen a les prescripcions tècniques establides en els informes evacuats pel Servici d'Infraestructures no podran acollir-se a les ajudes establides en este títol.
Article 98. Exclusions i denegacions
Estan expressament exclosos d'esta convocatòria:
a) Edificis i espais de titularitat pública dependents de les administracions central i autonòmica.
b) Edificis corresponents a centres que s'han de regir pel Decret 91/2002, de 30 de maig, del Govern Valencià, sobre Registre dels Titulars d'Activitats d'Acció Social, i de Registre i Autorització de Funcionament dels Servicis i Centres d'Acció Social, a la Comunitat Valenciana.
c) Actuacions realitzades amb anterioritat a la publicació d'esta orde.
d) Actuacions que per la seua naturalesa puguen ser objecte d'atenció per altres organismes públics.
e) Actuacions de caràcter integral, a excepció de les d'eliminació de barreres incloses en esta orde.
f) Projectes parcials de reforma que no garantisquen l'accessibilitat a tot l'edifici, fins i tot en les zones que no estiguen afectades pel projecte, o adquisició d'equipament per a edificis o espais que no tinguen tots els requisits d'accessibilitat, incloses les barreres de la comunicació.
g) Les adaptacions en jardins o vies públiques que no garantisquen una continuïtat en l'itinerari o que l'adequació projectada no siga la més convenient.
h) Centres escolars en què s'impartisca ensenyança reglada.
i) Actuacions sobre un immoble motivades per canvi d'ús d'este.
j) Les parts d'edificis de les entitats locals destinats a l'ús administratiu.
k) Centres d'atenció sanitària.
l) Espais públics existents amb anterioritat al dia 24 de juny de 2004, i edificis de pública concurrència existents amb anterioritat al dia 9 de juny de 2004, que han d'estar adaptats, d'acord amb la normativa vigent.
CAPÍTOL I
Procediment
Secció primera
Iniciació del procediment
Article 99. Iniciació
La iniciació del procediment es realitzarà a petició de l'interessat, d'acord amb el model arreplegat en l'annex IV d'esta orde, a la qual s'adjunta la documentació que s'assenyala en els articles següents.
Article 100. Documentació ajudes per a l'eliminació de barreres. Entitats locals
Quan el sol·licitant de l'ajuda per a l'eliminació de barreres siga una entitat local, a la sol·licitud s'haurà d'adjuntar:
a) Sol·licitud d'alta de domiciliació bancària omplida, segons el model de l'annex V d'esta orde.
b) Acord de l'entitat local o òrgan competent en virtut del qual s'acorda sol·licitar l'ajuda i s'aprova el projecte per a dur a terme les reformes objecte de subvenció o l'adquisició de l'equipament.
c) Declaració responsable o certificat del representant de l'entitat en què conste la data de construcció de l'edifici, espai urbà, parc o jardí i, si és el cas, les de totes les obres de reforma.
d) Nota simple acreditativa del Registre de la Propietat del domini i la resta de drets reals sobre l'immoble objecte de l'ajuda.
e) En el cas d'adquisició d'equipament, pressupost detallat de l'equipament objecte de sol·licitud, amb memòria justificativa de la necessitat.
f) Projecte d'obra redactat pel tècnic competent seguint les instruccions establides en l'apartat b) de l'annex IV.
Article 101. Documentació ajudes per a l'eliminació de barreres. Altres persones físiques o jurídiques
En el cas que el sol·licitant de l'ajuda siga una persona física o jurídica, hauran d'aportar:
a) Quan es tracte de persones jurídiques, l'acord de l'òrgan competent en virtut del qual s'acorda sol·licitar l'ajuda.
b) Llicència d'obres, si és el cas.
c) Títol de propietat de l'edifici o, si no n'hi ha, autorització escrita del propietari o de l'òrgan de govern, si és el cas, en la qual conste l'autorització o l'acord per a realitzar les obres d'adaptació. Quan el sol·licitant tinga la possessió de l'edifici en qualitat d'arrendatari, haurà d'aportar una còpia compulsada del contracte d'arrendament, el qual haurà de tindre una duració mínima de 10 anys.
d) Si el bé pertany a més d'un titular, s'acreditarà per escrit el consentiment de tots estos, així com el compromís d'assumir les obligacions imposades per esta orde als beneficiaris de subvencions.
e) Model de manteniment de tercers degudament omplit segons el model de l'annex V d'esta orde.
f) Nota simple acreditativa del Registre de la Propietat del domini i la resta de drets reals sobre l'immoble objecte de l'ajuda.
g) En el cas d'obres o reformes en l'àmbit arquitectònic, declaració responsable en què conste la data de construcció de l'edifici i, si és el cas, les de totes les obres de reforma.
h) En el cas d'adquisició d'equipament, pressupost detallat de l'equipament objecte de sol·licitud, amb memòria justificativa de la necessitat.
i) Projecte d'obra redactat per tècnic competent d'acord amb les instruccions establides en l'apartat b) de l'annex IV.
Article 102. Documentació ajudes per a plans específics d'actuació
Per als plans específics d'actuació s'adjuntarà la documentació següent:
a) Model de manteniment de tercers degudament omplit segons el model de l'annex V d'esta orde.
b) Acord de la corporació local pel qual s'aprova sol·licitar ajuda a la Conselleria de Benestar Social per a esta finalitat.
c) Certificat del representant de l'entitat en què conste la inexistència de pla específic d'actuació per a l'accessibilitat en el municipi.
d) Pressupost del cost de l'elaboració del pla.
Article 103. Platges adaptades
En les peticions d'ajudes per a l'adaptació de platges, s'haurà d'adjuntar la documentació següent:
a) Model de manteniment de tercers degudament omplit segons el model de l'annex V d'esta orde.
b) Acord de la corporació local pel qual s'acorda sol·licitar l'ajuda arreplegada en este títol i s'aprova el projecte per a dur a terme les actuacions sobre la platja o l'adquisició de l'equipament.
c) Certificat del representant de l'entitat en què conste que l'equipament no ha sigut adquirit amb data la publicació de la present orde, i pressupost detallada d'adquisició d'este.
d) Compromís de l'obligació de l'entitat local de disposar d'un equip humà, format per a realitzar les labors d'assistència i manteniment de la platja accessible durant el període estival.
e) Projecte d'obra redactat per tècnic competent seguint les instruccions establides en l'apartat b) de l'annex IV.
Secció segona
Tramitació i resolució
Article 104. Instrucció
L'òrgan competent per a la instrucció de les ajudes establides en este títol és la Subdirecció General de Persones amb Discapacitat i Dependència.
Article 105. Informe tècnic
1. L'òrgan instructor, d'acord amb el que establix l'article 97 d'esta orde, demanarà del Servici d'Infraestructures i Eliminació de Barreres Arquitectòniques de la Conselleria de Benestar Social un informe sobre l'adequació dels projectes a la normativa vigent en matèria d'accessibilitat i eliminació de barreres.
2. L'informe mencionat haurà d'evacuar-se en termini no superior a un mes des de la recepció del projecte tècnic objecte de subvenció. D'acord amb el que establix l'article 83.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si no s'emet l'informe en el termini assenyalat es podran prosseguir les actuacions siga quin siga el caràcter de l'informe sol·licitat.
Article 106. Resolució
1. A la vista de l'informe de la comissió d'avaluació, l'òrgan instructor elevarà una proposta de resolució, d'acord amb el que establix l'article 24 de la Llei 38/2003, de 17 de novembre, General de Subvencions, a la Direcció General de Persones amb Discapacitat i Dependència.
2. La resolució de concessió determinarà l'import global de l'obra projectada i el finançament parcial que corresponga tant a la Conselleria de Benestar Social, com a l'entitat subvencionada.
3. L'import de les subvencions concedides no podrà, considerada individualment o en concurrència amb altres subvencions o ajudes de les altres administracions públiques o d'altres ens, públics o privats, nacionals o internacionals, superar el cost real de l'activitat per a la qual es concedix l'ajuda.
4. La quantitat concedida podrà estar afectada per la possible baixa en l'adjudicació de l'obra.
CAPÍTOL II
Obligacions dels beneficiaris, justificació
de les subvencions i procediment de pagament
Article 107. Obligacions dels beneficiaris
1. Són obligacions específiques dels beneficiaris de les ajudes previstes en este títol:
a) Començar les obres en el termini màxim de tres mesos comptadors a partir de la notificació de la concessió de l'ajuda, així com presentar, en l'expressat termini, la documentació següent:
- Contracte d'adjudicació d'obres.
- Programa d'actuació que garantisca l'execució de les obres en l'exercici per al qual es concedix la subvenció.
b) Assumir l'aportació econòmica per la diferència entre l'import de l'ajuda i el cost total de la inversió per a la qual se sol·licita esta.
L'aportació per la diferència haurà d'acreditar-se en el termini dels 30 dies següents a la notificació de la resolució, per mitjà del certificat de l'acord adoptat per l'òrgan competent de l'entitat pública o privada cofinançadora, i es compromet per a l'exercici vigent el crèdit necessari. En cas de gasto plurianual, l'entitat titular haurà d'aportar l'aprovació del gasto plurianual esmentat i la seua qualificació com a gasto obligatori. Si es tractara de persones físiques, formalitzaran este compromís per escrit amb la mateixa finalitat.
c) Mantindre l'adaptació realitzada en adequades condicions per un període mínim de 10 anys.
d) Comunicar a la Direcció General de Persones amb Discapacitat i Dependència l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
Article 108. Execució de les obres
Els costos de les obres i instal·lacions s'adequaran als preus en vigor fixats per l'Institut Valencià de l'Edificació o, si no n'hi ha, per l'organisme que tinga atribuïdes competències en esta matèria.
Respecte als materials i les instal·lacions per als quals se sol·licita subvenció respondran a qualitats mitjanes segons el mercat.
Article 109. Execució de plans específics d'actuació
En el cas d'ajudes a plans específics d'actuació per a l'accessibilitat en els municipis, l'execució s'acreditarà per mitjà de la presentació en format CD-ROM, junt amb una còpia del treball realitzat.
Article 110. Ofertes
1. Quan l'import del gasto objecte de l'ajuda supere la quantia de díhuit mil euros (18.000 €) en el supòsit de subministrament de béns d'equip, el beneficiari haurà de sol·licitar, com a mínim, tres ofertes de diferents proveïdors, amb caràcter previ a la contracció del compromís per a la prestació del servici o l'entrega del bé, d'acord amb el que establix l'article 31.3 de la Llei 38/2003, de 17 de novembre, General de Subvencions.
2. L'elecció entre les ofertes presentades haurà d'aportar-se en la justificació de gastos, o, si és el cas, en la sol·licitud de subvenció, i es realitzarà d'acord amb criteris d'eficiència i economia, i s'haurà de justificar expressament en una memòria l'elecció quan no recaiga en la proposta econòmica més avantatjosa.
Article 111. Minoració i reintegrament
Sense perjuí dels criteris establits amb caràcter general, seran aplicables els següents:
a) L'incompliment de la data límit de presentació de justificants, així com la falta d'adequació de les obres al que establix l'informe el Servici d'Infraestructures i Eliminació de Barreres Arquitectòniques de la Conselleria de Benestar Social, podran donar lloc al desistiment sense efecte o a la minoració de l'ajuda corresponent a l'exercici en què este es produïsca, amb exigència, si és el cas, del reintegrament de les quantitats indegudament percebudes i l'exigència de l'interés de demora des del moment del pagament de la subvenció.
b) Igualment, podrà exigir-se el reintegrament de l'excés, quan la subvenció supere el cost real de l'obra.
Article 112. Justificació per a equipament i plans específics d'actuació
1. Els pagaments s'efectuaran contra presentació de factures expedides en legal forma, sense perjuí del que establix l'article 35.c) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. En el cas de les entitats locals, la documentació esmentada serà substituïda pel certificat de l'interventor local en el qual consten les quantitats aplicades a l'objecte de la subvenció amb detall exprés dels diferents conceptes subvencionats, de les unitats i dels imports parcials. Les quantitats mencionades han de trobar-se, almenys, en situació d'obligacions reconegudes i així haurà de fer-se constar en el certificat.
3. El termini màxim de presentació de la justificació per estes ajudes serà el dia 5 d'octubre de 2013.
Article 113. Justificació d'ajudes per a reforma
1. Els pagaments s'efectuaran contra certificat d'obra expedit pel tècnic competent d'acord amb les condicions de finançament establides i de conformitat amb el projecte presentat i la seua corresponent factura. Els certificats mencionats es realitzaran d'acord amb el model oficial arreplegat en esta orde, i seran aprovades per l'òrgan competent per a la contractació de les obres subvencionades.
2. La Conselleria de Benestar Social només abonarà l'import que corresponga a la part de cofinançament establida en la resolució de concessió sobre les obres efectivament realitzades. Si l'import del total de l'obra fóra inferior al projectat, es disminuirà l'aportació de la Conselleria en el mateix percentatge. No obstant això, si s'incrementara l'import global de l'obra, no s'incrementarà la part a abonar per la Conselleria de Benestar Social.
3. El termini màxim de justificació de la totalitat de l'ajuda corresponent a l'exercici 2013, finalitzarà, en tot cas, el dia 16 de novembre de 2013.
DISPOSICIONS ADDICIONALS
Primera. Tramitació anticipada
El finançament de les ajudes i subvencions previstes en el títol II d'esta orde es realitzarà a càrrec de les línies específiques T0676 i T2190 del capítol IV; les previstes en el títol III d'esta orde es realitzarà a càrrec de la línia T7145 del capítol IV; les previstes en el títol IV d'esta orde es realitzarà a càrrec de les línies específiques T1330 i T2735 del capítol IV; i la prevista en el títol V es realitzarà a càrrec de la línia específica T0229 del capítol VII; totes estes del programa pressupostari 313.40 de la Llei de Pressupostos de la Generalitat per a l'exercici 2013 i programa pressupostari equivalent que s'aprove per als successius anys per als que es concedixen, i està condicionada l'adjudicació d'estes a què, efectivament, dins dels pressupostos de la Generalitat es consigne crèdit adequat i suficient per a assumir el compromís econòmic corresponent.
Segona. Normes pressupostàries
Els aspectes regulats en esta orde s'aplicaran sense perjuí a totes les normes que regixen el règim jurídic de l'administració de la Generalitat i les seues entitats autònomes, especialment en matèria pressupostària.
Tercera. Notificació a la Comissió Europea
La convocatòria de les ajudes públiques previstes en esta orde està exclosa del règim de notificació a la Comissió Europea, atés que l'ajuda pública, per raó dels beneficiaris i el seu caràcter social, no suposa un avantatge econòmic, no falseja ni pot falsejar la competència, ni els intercanvis comercials entre estats membres, d'acord amb l'article 107 del Tractat de Funcionament de la Unió Europea (TFUE).
Quarta. Publicació de subvencions
1. Les subvencions atorgades a entitats per al manteniment de centres d'atenció a persones amb discapacitat, per al desenrotllament de programes de servicis socials i per a la millora de les condicions d'accessibilitat al medi físic, a través de l'eliminació de barreres arquitectòniques, urbanístiques i de la comunicació, que tinguen un import superior a 3.000 euros, seran publicades en el Diari Oficial de la Comunitat Valenciana mitjançant una resolució del titular de la Direcció General de Persones amb Discapacitat i Dependència, per delegació de la consellera de Benestar Social, amb indicació del beneficiari, la quantitat concedida, la finalitat de la subvenció i el crèdit pressupostari a què s'han imputat.
2. Al final de l'exercici es donarà publicitat a les subvencions concedides a les entitats esmentades, siga quin siga el seu import, per mitjà de l'exposició en els taulers d'anuncis de les direccions territorials de Benestar Social.
Quinta. Documentació
Quan l'especialitat de l'objecte o de les obligacions així ho exigisca, les subvencions regulades en la present orde podran articular-se per mitjà de document administratiu subscrit per les dos parts on consten els drets i les obligacions d'estes i l'objecte de la subvenció, amb detall de les actuacions a subvencionar, tot això amb independència de la resolució administrativa d'atorgament de la subvenció, que en tot cas haurà de produir-se.
Sexta. Dret supletori
En tot el no regulat en la present orde caldrà ajustar-se al que establixen els preceptes declarats bàsics de la Llei 38/2003, de 17 de novembre, General de Subvencions, en el Text Refós de la Llei d'Hisenda Pública de la Generalitat Valenciana, i la resta de normes d'aplicació.
DISPOSICIONS FINALS
Primera. Autorització de desplegament
S'autoritza el titular de la Direcció General de Persones amb Discapacitat i Dependència a dictar totes les instruccions que siguen necessàries en el desplegament d'esta orde.
Segona. Entrada en vigor
La present orde entrarà en vigor l'endemà de la publicació en el Diari Oficial de la Comunitat Valenciana.
Tercera. Delegació de competències
Es deleguen les competències de gestió i de resolució dels expedients d'ajudes i prestacions econòmiques individualitzades per a les persones amb discapacitat, previstes en la present orde, en les direccions territorials de Benestar Social competents per raó del lloc de residència del sol·licitant.
Quarta. Publicitat
En els locals objecte de reforma haurà d'exposar-se en lloc visible una placa identificativa que especifique que l'adaptació ha sigut subvencionada per la Generalitat, sempre que l'ajuda siga superior al 50% del cost.
Quinta. Recursos
Contra esta orde es podrà interposar, potestativament, recurs de reposició davant del mateix òrgan que l'ha dictat, en el termini d'un mes comptador des de l'endemà de la publicació, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener; o, en tractar-se d'administracions públiques, si és el cas, el requeriment previst en l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa; o bé podrà interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, de conformitat amb el que establixen els articles 10 i 46 de la Llei 29/1998, de 13 de juliol; tot això sense perjuí que puga interposar-se qualsevol altre que s'estime pertinent.
València, 21 de desembre de 2012
La consellera de Benestar Social.
ASUNCIÓN SÁNCHEZ ZAPLANAANNEX VANEXO V